ORDE do 16 de decembro de 2010 pola que se convocan bolsas de nova adxudicación para a realización de estudos oficiais nas universidades do sistema universitario de Galicia conducentes ao título de máster universitario.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/12/2010

O Estatuto de autonomía de Galicia, no seu artigo 31º, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro, transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación polo Decreto 62/1988, do 17 de marzo. A Lei 11/1989, do 20 de xullo, de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a Universidade de Santiago de Compostela e a Universidade de Vigo.
O Real decreto 1393/2007, do 29 de outubro, modificado polo Real decreto 861/2010, do 2 de xullo, establece a ordenación das ensinanzas universitarias oficiais. As ensinanzas de máster teñen como finalidade a adquisición polo estudante dunha formación avanzada de carácter especializado ou multidisciplinar orientada á especialización académica ou profesional, ou ben a promover a iniciación en tarefas investigadoras.
O Decreto 66/2007, do 29 de marzo, establece o procedemento de autorización para a implantación de estudos universitarios oficiais de posgrao conducentes ao título de máster universitario ou de doutor. Así mesmo, cos decretos 150/2010, do 16 de setembro, e 187/2010, do 11 de novembro, autorízanse a implantación de titulacións de posgrao nas universidades do sistema universitario de Galicia.
O establecemento dos novos títulos oficiais de posgrao constitúe unha das modificacións de máis transcendencia no proceso europeo de cambio estrutural das ensinanzas universitarias e supón un gran reto para as universidades e a administración educativa, que se ven obrigadas ao desafío de impulsar estudos de posgrao de máxima calidade.
A Consellería de Educación e Ordenación Universitaria, a través da Secretaría Xeral de Universidades, contribúe ao financiamento da formación avanzada de carácter especializado ou multidisciplinar, favorecendo a posta en marcha do proceso de harmonización do sistema universitario de Galicia ao Espazo Europeo de Educación Superior, convocando bolsas de nova adxudicación para a realización de estudos oficiais nas universidades do sistema universitario de Galicia conducentes ao título de máster universitario,
DISPÓN:
Artigo 1º.-Obxecto e destinatarios.
1. Convócanse, en réxime de concorrencia competitiva, 50 bolsas de nova adxudicación para a realización de estudos oficiais conducentes ao título de máster universitario, coa finalidade de contribuír á especialización dos estudantes na súa formación académica, profesional ou investigadora.
2. Os solicitantes deberán estar matriculados nun máster universitario oficial impartido nalgunha das universidades do sistema universitario de Galicia nun mínimo de 60 créditos.
Artigo 2º.-Orzamento.
Para a concesión destas bolsas destinaranse un total de 180.000 euros con cargo á aplicación orzamentaria 09.02.422C.480.0 dos orzamentos xerais da Comunidade Autónoma de Galicia do ano 2011 aprobado polo Consello da Xunta de Galicia e presentado no Parlamento de Galicia para a súa aprobación, na cal existe crédito axeitado e suficiente, tramitándose conforme o establecido na Orde da Consellería de Economía e Facenda do 11 de febreiro de 1998, modificada polas ordes da Consellería de Economía e Facenda do 27 de novembro de 2000 (DOG do 29 de novembro) e do 25 de outubro de 2001 (DOG do 29 de outubro) pola que se regula a tramitación anticipada de gastos, quedando condicionada a adxudicación definitiva á existencia de crédito na aplicación orzamentaria 09.02.422C.480.0 dos orzamentos da comunidade autónoma para o ano 2011.
Artigo 3º.-Duración e dotación da bolsa.
1. A duración da bolsa é de 6 meses comprendidos entre xaneiro de 2011 e xuño de 2011.
2. A dotación da bolsa será de 600 euros mensuais. De acordo co establecido no artigo 7º j) da Lei 35/2006, do 28 de novembro, do imposto sobre a renda das persoas físicas e da modificación parcial das leis dos impostos sobre sociedades, sobre a renda de non-residentes e sobre o patrimonio, estas bolsas están exentas do imposto sobre a renda das persoas físicas.
3. En ningún caso o aproveitamento desta bolsa terá efectos xurídicos-laborais entre o bolseiro, as universidades do SUG e a Consellería de Educación e Ordenación Universitaria.
Artigo 4º.-Requisitos dos/as solicitantes.
1. Poderán solicitar estas bolsas e ser beneficiarios delas as alumnas e alumnos universitarios que reúnan os seguintes requisitos:
a) Ter rematado os estudos universitarios conducentes á titulación universitaria de grao, ou titulación equivalente para efectos de acceso ao máster universitario, con posterioridade ao 1 de xaneiro de 2007 e ter cursados os últimos 3 anos académicos destes estudos, nunha universidade pertencente ao sistema universitario de Galicia (Universidade da Coruña, Universidade de Santiago de Compostela e Universidade de Vigo).
b) Non estar en posesión do Diploma de Estudos Avanzados (DEA) ou dun título de doutor/a.
c) Non ter gozado dalgunha bolsa das concedidas pola Consellería de Educación e Ordenación Universitaria para a realización de estudos de terceiro ciclo ou máster universitario.
d) Estar matriculado, no curso académico 2010-2011, dun mínimo de 60 créditos nun máster universitario de carácter presencial impartido nas universidades da Coruña, Santiago de Compostela, ou Vigo.
e) Posuír unha nota media simple no seu expediente académico igual ou superior a 2 puntos, calculada cos parámetros publicados por resolución da Secretaría Xeral da Consellería de Educación e Ordenación Univeristaria do 15 de marzo de 2005, DOG do 23 de marzo. No caso de alumnos de ensinanzas técnicas, a nota media simple deberá ser igual ou superior a 1,5 puntos.
Artigo 5º.-Solicitudes e prazo de presentación.
1. A solicitude, segundo o modelo ED 421 A que se publica como anexo a esta orde, asinada polo interesado, poderá presentarse:
a) No rexistro único da Xunta de Galicia, ou ben por calquera medio dos previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Tamén poderán presentarse en calquera dos rexistros xerais das universidades do sistema universitario de Galicia, de conformidade coa Resolución do 25 de xuño de 2007, DOG do 3 de xullo, da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades da Coruña, Santiago de Compostela e Vigo en materia de rexistros administrativos.
c) Se a solicitude é remitida por correo, presentarase en sobre aberto para que sexa datada e selada na cabeceira da primeira folla polo empregado de correos antes de proceder á súa certificación postal.
Non se admitirán como medio de presentación de solicitudes os servizos de mensaxería privados. As solicitudes subscritas no estranxeiro deberán cursarse a través das representacións diplomáticas e consulares españolas correspondentes.
A presentación das solicitudes comportará a autorización do/a solicitante para que o órgano concedente obteña de forma directa a acreditación do cumprimento das súas obrigas tributarias co Estado e coa comunidade autónoma, a través de certificados telemáticos, polo que queda liberado o solicitante de achegar a correspondente certificación.
2. O prazo de presentación de solicitudes será dun mes contado a partir do día seguinte ao da publicación desta convocatoria no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Adicionalmente, os interesados enviarán ao número de fax 981 54 54 22 da Secretaría Xeral de Universidades, na data de presentación da solicitude, unha copia desta co correspondente selo de presentación no prazo establecido nun rexistro válido.
Artigo 6º.-Documentación.
Á solicitude, segundo o modelo ED 421 A que figura no anexo desta orde, achegarase a documentación seguinte:
a) Certificación académica completa ou copia compulsada desta na que se fará constar a nota media simple do expediente académico da titulación que lle da acceso aos estudos de máster universitario, obtida de acordo co establecido no artigo 4º e) das bases da convocatoria. Os titulados que accederon a estudos de 2º ciclo ou de grao desde unha titulación de 1º ciclo deberán enviar, ademais, a certificación dese 1º ciclo, igualmente con expresión da nota media simple do expediente académico.
b) Documento acreditativo de matrícula do máster universitario no que deberá figurar a xustificación do pagamento realizado e o número de materias e créditos nos que está matriculado/a.
c) Declaración responsable de todas as axudas solicitadas ou concedidas para a mesma finalidade, das distintas administracións públicas ou privadas competentes.
d) Declaración responsable no que se fará constar que o/a alumno/a solicitante non se atopa en posesión do diploma de estudos avanzados (DEA) ou do título de doutor/a.
e) Documento facilitado pola entidade bancaria a nome do/a interesado/a, en que conste o número da conta do cliente e os códigos que identifican ao banco, a oficina e o díxito de control.
Artigo 7º.-Exposición de listaxes provisionais.
1. Unha vez examinadas as solicitudes e a documentación presentada polos solicitantes exporanse as listaxes provisionais de solicitudes admitidas e excluídas, sinalando os motivos de exclusión no portal educativo da Consellería de Educación e Ordenación Universitaria (www.edu.xunta.es), que poden ser consultadas, ademais nos departamentos territoriais da citada consellería e nos vicerreitorados de estudantes das tres universidades galegas.
2. As listaxes provisionais serán expostas o día 15 de febreiro de 2011. Os interesados disporán dun prazo de reclamación comprendido desde o día 16 ao 25 de febreiro, ambos os dous incluídos, podendo, durante ese prazo, formular reclamación ou emendar erros e falta de documentación, ante a Secretaría Xeral de Universidades, achegando, se é o caso, a documentación necesaria. Transcorrido este prazo sen que se emenden as causas de exclusión, considerarase que o/a interesado/a desiste da súa petición, e procederase ao seu arquivo de acordo co establecido no artigo 71º da Lei 30/1992.
Artigo 8º.-Comisión avaliadora.
A selección dos candidatos e das candidatas será realizada por unha comisión avaliadora integrada por:
Presidente: o titular da Secretaría Xeral de Universidades, ou, por delegación, o titular da Subdirección Xeral de Universidades.
Vogais:
-O membro do equipo de goberno da Universidade da Coruña, responsable da materia.
-O membro do equipo de goberno da Universidade de Santiago de Compostela, responsable da materia.
-O membro do equipo de goberno da Universidade de Vigo, responsable da materia.
-O xefe de Servizo de Apoio e Orientación aos Estudantes Universitarios.
-Un funcionario ou funcionaria da Secretaría Xeral de Universidades, que actuará como secretario.
En caso de empate, decidirá o voto de calidade do/a presidente/a.
Se por calquera causa, no momento en que a comisión avaliadora teña que examinar as solicitudes, algún ou algunha dos/as compoñentes non puidesen asistir, será substituído/a pola persoa que para o efecto se nomee. O devandito nomeamento deberá recaer noutra persoa da secretaría xeral ou da universidade correspondente, en virtude da súa representación.
Artigo 9º.-Selección.
1. A selección farase tendo en conta a nota media simple do expediente académico calculada cos parámetros reflectidos no protocolo de colaboración subscrito, con data do 21 de febreiro de 2005, entre a Consellería de Educación e Ordenación Universitaria e as universidades da Coruña, Santiago de Compostela e Vigo, publicado no DOG do día 23 de marzo de 2005, mediante resolución da Secretaría Xeral da Consellería de Educación e Ordenación Universitaria do 15 de marzo de 2005.
2. As solicitudes presentadas serán clasificadas segundo titulacións ou bloques de titulacións semellantes pertencentes a unha mesma rama de coñecemento: artes e humanidades, ciencias sociais e xurídicas, ciencias, ciencias da saúde, enxeñaría e arquitectura.
3. A comisión avaliadora distribuirá as bolsas proporcionalmente ao número de solicitudes presentadas admitidas e clasificadas segundo as ramas de coñecemento recollidas no punto anterior, tendo en conta a prioridade outorgada pola prelación da nota media simple do expediente académico. En caso de empate entre dous ou máis solicitantes, procederase ao desempate de acordo co seguinte orde de prelación: menor número de suspensos, maior número de matrículas de honra e maior número de sobresaíntes.
De non cubrirse a totalidade de prazas asinadas a algunha das ramas, a comisión poderá redistribuílas entre as ramas máis demandadas.
Artigo 10º.-Resolución e publicación.
1. Efectuada a selección pola comisión, esta elevará, a través da Secretaría Xeral de Universidades, un informe-proposta ao conselleiro de Educación e Ordenación Universitaria quen emitirá resolución na que constará unha relación nominal de beneficiarios, outra de suplentes, se os houber, e outra de denegadas coas causas de denegación, así mesmo os demais extremos previstos no artigo 34º do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
2. A resolución de concesión publicarase mediante a correspondente orde no Diario Oficial de Galicia e no portal educativo da Consellería de Educación e Ordenación Universitaria (www.edu.xunta.es), pola que se entenderán notificados para todos os efectos os solicitantes, de conformidade co artigo 58º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Contra esta resolución, que pon fin á vía administrativa, os/as interesados/as poderán interpoñer, recurso potestativo de reposición ante o conselleiro de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente un recurso contencioso-administrativo ante o Tribunal de Xustiza de Galicia, no prazo de dous meses contados desde a mesma data, segundo o disposto no artigo 46º da Lei 29/1998, do 13 de xullo, reguladora da xurisdición contencioso-administrativa.
4. O prazo máximo para resolver as solicitudes correspondentes ás accións especificadas nesta orde será de seis meses, contados a partir do remate do prazo de presentación de solicitudes.
O vencemento do prazo máximo sen que sexa notificada a resolución lexítima os interesados para entender desestimada por silencio administrativo a solicitude de concesión da subvención.
5. Os/as solicitantes excluídos/as poderán recuperar a documentación presentada no prazo de dous meses a partir da publicación de concesión das bolsas no Diario Oficial de Galicia.
Artigo 11º.-Aceptación da bolsa.
A Secretaría Xeral notificará a proposta de resolución formulada pola comisión avaliadora aos beneficiarios, que deberán presentar ante a Secretaría Xeral de Universidades no prazo de 5 días contados desde a data de recepción da proposta de concesión, a aceptación ou renuncia á bolsa segundo o modelo que figura no portal educativo da Consellería de Educación e Ordenación Universitaria (www.edu.xunta.es).
Transcorrido este prazo sen que se achegue a citada documentación, considerarase que o/a interesado/a decae no seu dereito.
As renuncias que se produzan serán substituídas de acordo coa lista de suplentes que se estableza na citada resolución.
O modelo normalizado de aceptación ou renuncia tamén poderá obterse nas dependencias da Secretaría Xeral de Universidades (Servizo de Apoio e Orientación aos Estudantes Universitarios) da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela.
Artigo 12º.-Pagamentos.
Os pagos serán trimestrais. O último pagamento farase efectivo despois de que o/a bolseiro/a presente, unha vez rematado o curso, e sempre antes do 30 de setembro de 2011, a seguinte documentación:
-Certificación académica na que conste a cualificación da totalidade das materias matriculadas no curso 2010-2011 ou copia compulsada do título de Máster ou documento que o substitúa, para aqueles alumnos que realicen un máster de 60 créditos.
-Vida laboral actualizada expedida pola Tesourería Xeneral da Seguridade Social.
-Declaración responsable do conxunto de bolsas concedidas e aceptadas.
Artigo 13º.-Incompatibilidades, obrigas e cumprimento dos/as bolseiros/as.
1. Estas bolsas son incompatibles con outras bolsas ou axudas financiadas con fondos públicos ou privados, con soldos ou salarios que impliquen vinculación contractual ou estatutaria do bolseiro, con calquera tipo de ingresos pola prestación de servizos profesionais ou a realización de traballo remunerado e con prestacións ou subsidio por desemprego. Soamente serán compatibles con aquelas bolsas ou axudas destinadas a cubrir algunha das accións formativas que o/a solicitante puidera realizar como complemento dos estudos de máster (asistencia a reunións, congresos, seminarios, idiomas ...).
2. Obrigas dos beneficiarios:
Os beneficiarios quedan sometidos ao cumprimento do establecido no artigo 11º da Lei 9/2007, do 13 de xuño, de subvencións de Galicia, así como ao cumprimento do establecido nesta convocatoria, especialmente respecto das seguintes obrigas:
a) Cursar nas universidades do SUG os estudos de máster con carácter presencial e seguilos con aproveitamento durante o curso 2010-2011.
b) Remitir o modelo normalizado de aceptación ou renuncia dentro do prazo que estableza a notificación de concesión.
c) Comunicar por escrito a renuncia á bolsa no caso de producirse unha causa que determine a dita renuncia.
d) Remitir, unha vez rematado o período de gozo da bolsa e sempre antes do 30 de setembro de 2011, a documentación sinalada no artigo 12º desta orde.
e) Someterse ás actuacións precisas que a Secretaría Xeral de Universidades poida realizar para a comprobación ou verificación, se é o caso, do cumprimento e efectividade das condicións da concesión da axuda.
f) Facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas, así como as demais que se deriven do artigo 45º da Lei 9/2007, do 13 de xuño, de subvencións de Galicia.
3. No caso de renuncia ou incumprimento das súas obrigas, o/a bolseiro/a deberá proceder ao reintegro das cantidades xa percibidas xunto cos xuros de demora que lle correspondan en cada caso, salvo en casos excepcionais autorizados pola Secretaría Xeral de Universidades.
4. O incumprimento por parte do/a bolseiro/a de calquera das condicións recollidas nesta orde e demais normas aplicables, poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puideran corresponder en cada caso, en aplicación do disposto nos artigos 33º e seguintes da Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-A presentación da solicitude da bolsa comportará a autorización a Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, dos orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como as sancións impostas cando proceda.
b) A reserva que o peticionario poida facer no sentido de non autorizar a obtención de datos ou a publicidade dos datos nos rexistros que, en todo caso, terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, a revogación do acto de outorgamento e, se proceder, ao reintegro do importe concedido.
c) De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15º.2 c) da Lei 9/2007, do 13 de xuño, de subvencións de Galicia, a consellería publicará na súa páxina web oficial (www.edu.xunta.es) a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Toda alteración das condicións tidas en conta para a concesión da subvención, e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión segundo prevé o artigo 17º.4 da Lei 9/2007, do 13 de xuño, de subvencións de Galicia.
Terceira.-A concesión das bolsas reguladas nesta orde terá como límite global o crédito asignado nos orzamentos para este fin.
Cuarta.-Esta orde poderá ser impugnada mediante recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Facúltase o titular da Secretaría Xeral de Universidades para adoptar os actos e medidas necesarios para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de decembro de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "24500D004P022.PDF"